দেশে বাড়ছে স্কুলের সংখ্যা, কিন্তু কমছে পড়ুয়া!

কলকাতা: দেশে স্কুলের সংখ্যা বাড়ছে কিন্তু কমছে পড়ুয়ার সংখ্যা। একই সঙ্গে নরেন্দ্র মোদি সরকার (Narendra Modi Government) যখন ঘোষণা করছে দেশের সব গ্রামে বিদ্যুৎ পৌঁছে গিয়েছে, তখনও দেখা যাচ্ছে দেশের মোট ১৪ লক্ষ ৭১ হাজার স্কুলের মধ্যে এখনও ১ লক্ষ ২০ হাজার ৬২২টি স্কুলে বিদ্যুৎ নেই। এখনও পানীয় জল এবং টয়লেটের ব্যবস্থা নেই ২৫ হাজার ৭টি স্কুলে। এই তথ্য জানা গিয়েছে সম্প্রতি প্রকাশিত ‘ইউনিফায়েড ডিস্ট্রিক্ট ইনফরমেশন সিস্টেম ফর এডুকেশন’ বা ‘ইউডিআইএসই-প্লাস’ রিপোর্ট (UDISE Report) থেকে।

কেন্দ্রীয় সরকারের শিক্ষা মন্ত্রক প্রকাশিত UDISE-র রিপোর্ট বলছে, ২০২২-২০২৩ এবং ২০২৩-২০২৪ সময়ের মধ্যে বেশ কিছু ক্লাসে পড়ুয়ার সংখ্য কমে গিয়েছে এক বছরে। যদিও এই এক বছরে স্কুলের সংখ্যা বেড়েছে ৫০০০টি। ১৪ লক্ষ ৬৬ হাজার থেকে এই এক বছরে স্কুলের সংখ্যা বেড়ে হয়েছে ১৪ লক্ষ ৭১ হাজার। ২০২২-২০২৩-এ সব স্কুল মিলিয়ে পড়ুয়ার সংখ্যা ছিল মোট ২৫১.৭ মিলিয়ন, সেটা ২০২৩-২০২৪-এ কমে দাঁড়িয়েছে ২৪৮ মিলিয়ন। অর্থাৎ পড়ুয়া কমেছে ৩.৭ মিলিয়ন বা ১.৪৭ শতাংশ।

আরও পড়ুন: নীতীশের জন্য ইন্ডিয়া জোটের দরজা খোলা, আচমকাই লালুর মন্তব্যে শোরগোল

এই যে পড়ুয়া কমে যাওয়া, তার মধ্যেও কিন্তু ধরা পড়েছে সামাজিক চিত্র। যেমন ওবিসি পড়ুয়া কমেছে ২৫ লক্ষের বেশি। অন্য দিকে এসসি এবং এসটি পড়ুয়া কমেছে যথাক্রমে ১২ লক্ষ এবং ২ লক্ষ। ওই একই সময়ে মুসলিম পড়ুয়া কমেছে ১ লক্ষের বেশি। সব ধরনের সংখ্যালঘু পড়ুয়াকে ধরলে সংখ্যাটা প্রায় ৩ লক্ষ।

রিপোর্ট বলছে, এই যে পড়ুয়ার সংখ্যা কমছে সেটা সব থেকে বেশি কমেছে সেকেন্ডারি স্তরে। অর্থাৎ নবম থেকে দ্বাদশ শ্রেণি, এই চারটি ক্লাসে। ২০২৩-২৪-এ সংখ্যাটা ১৭ লক্ষ তার আগের বছরের তুলনায়। এর কারণ নিয়ে এখনও কোনও মন্তব্য সরকারি স্তরে পাওয়া যায়নি। তবে শিক্ষা গবেষকদের মতে, সম্ভবত ক্লাস টুয়েলভ পাশ করেও চাকরি পাওয়ার সম্ভাবনা কম বলে পড়ায় সময় নষ্ট না করে গরিব পরিবারের অনেক পড়ুয়া পড়া ছেড়ে শ্রমিক হয়ে যাচ্ছেন রোজগারের প্রয়োজনে।